โบรกแนะซื้อ 6 หุ้นเด็ด! เป้าหมายกอง LTFหุ้นสื่อสาร-พลังงาน กด SET บ่ายไซด์เวย์
SET เช้านี้แกว่งแคบทั้งในแดนบวก-ลบ คล้ายตลาดภูมิภาค ยกเว้นตลาดจีนที่บวก 2% โดยบ้านเรารับแรงกดดันจากกลุ่มพลังงาน-กลุ่มสื่อสาร คาดเฟดมีโอกาสปรับขึ้นดอกเบี้ย บ่ายนี้ตลาดฯคงแกว่งคล้ายช่วงเช้า โดยมีแนวรับ 1,420 แนวต้าน 1,430 จุด
5 พ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (5 พ.ย.) SET เช้านี้แกว่งแคบคล้ายตลาดภูมิภาคที่แกว่งแคบทั้งในแดนบวกและลบ ยกเว้นตลาดจีนที่บวก 2% โดยบ้านเรารับแรงกดดันจากกลุ่มพลังงาน-กลุ่มสื่อสารหลังวิตกจะเลื่อนประมูล 4G โดยเฉพาะคลื่น 900 MHz
อย่างไรก็ดีให้ติดตามตัวเลขการจ้างงานนอกภาคเกษตร-อัตราว่างงานของสหรัฐฯในวันศุกร์นี้ เพราะจะมีผลต่อการปรับขึ้นอัตราดอกเบี้ยของเฟด โดยตลาดฯตอนนี้ให้น้ำหนัก 60% แล้วในการปรับขึ้นอัตราดอกเบี้ยเฟดในเดือนธ.ค.
นักวิเคราะห์คาดช่วงบ่าย ดัชนีหุ้นไทยน่าจะคงแกว่งคล้ายช่วงเช้า โดยมีแนวรับ 1,420 แนวต้าน 1,430 จุด ขณะที่ แนะนำ “ซื้อ” BLA-TISCO-CPALL-EGCO-SCC และ AOT ที่เป็นเป้าหมายในการเข้าซื้อของกองทุน LTF
 
นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยเช้านี้แกว่งแคบคล้ายตลาดหุ้นภูมิภาคเฉลี่ยราว 0.5% ยกเว้นตลาดจีนที่บวกเด่นกว่า 2% โดยตลาดหุ้นไทยได้รับแรงกดดันจากหุ้นในกลุ่มพลังงานภายหลังจากที่ราคาน้ำมันได้อ่อนตัวลง และกลุ่มสื่อสารก็กดดันจากเหตุที่วิตกการประมูล 4G อาจจะมีการเลื่อนออกไป โดยเฉพาะคลื่น 900 MHz อย่างไรก็ดี สัญญาการอ่อนตัวของตลาดยังไม่ชัด เพียงแต่วันนี้หุ้นขนาดกลาง และเล็กจะมีความเคลื่อนไหวที่โดดเด่น
สำหรับปัจจัยที่จะต้องติดตามต่อไปคือ ตัวเลขการจ้างงานนอกภาคเกษตรของสหรัฐ รวมถึงอัตราการว่างงานของสหรัฐด้วย ว่าจะออกมาเป็นอย่างไรบ้าง เพราะจะมีผลต่อการพิจารณาการปรับอัตราดอกเบี้ยของสหรัฐ โดยขณะนี้ตลาดฯให้น้ำหนักการปรับขึ้นอัตราดอกเบี้ยของสหรัฐในเดือนธ.ค.ไว้ที่ 60% แล้ว หลังจากที่ นางเจเน็ต เยลเลน ประธานธนาคารกลางสหรัฐ (FED) ได้ออกมาแสดงความเห็นว่า เฟดอาจจะปรับขึ้นอัตราดอกเบี้ยในเดือนธ.ค.
แนวโน้มการลงทุนบ่ายนี้ คาดตลาดหุ้นไทยยังแกว่งคล้ายกับช่วงเช้า โดยให้แนวรับ 1,420 จุด ส่วนแนวต้าน 1,430 จุด
 
บล.ธนชาต ระบุในบทวิเคราะห์ (5 พ.ย.) ว่า การปรับลดลงแรงของราคาน้ำมัน และประเด็นความกังวลต่อการเลื่อนประมูลคลื่น 1800MHz และ 900MHz กดดันหุ้นกลุ่มพลังงาน และสื่อสาร ส่งผลให้ SET เคลื่อนไหวในกรอบแคบตลอดช่วงเช้าที่ผ่านมา ซึ่งมองเป็นโอกาสในการ “ซื้อ” ต่อเนื่อง ด้วยเป้าหมายการปรับสูงขึ้นสิ้นปีที่ 1,500 จุด
โดยคาดการณ์เม็ดเงินลงทุนจาก LTF ประมาณ 3-3.7 หมื่นล้านบาท จะเป็นแรงหนุน SET ในช่วงปลายปีนี้ โดยจากรายงาน Pathumwan Corner วันนี้แนะนำ “ซื้อ” BLA-TISCO-CPALL-EGCO-SCC และ AOT ที่เป็นเป้าหมายในการเข้าซื้อของกองทุน LTF
1.BLA แนะนำ “ซื้อ” เป้าหมายพื้นฐาน 65 บาท คาดการณ์กำไร BLA เติบโตแกร่ง 40% ปีนี้ และ 32% ในปี 59 จากความเสี่ยงในการตั้งสำรองจำกัด ขณะที่ถ้าพิจารณาถึงปริมาณการซื้อขายของ BLA ที่ค่อนข้างน้อยทำให้ผลกระทบจากการเข้าซื้อของ LTF คิดเป็นประมาณ 2600% ของมูลค่าซื้อขายเฉลี่ยแต่ละวัน ซึ่งทำให้มีผลต่อราคาสูงกว่าหุ้นตัวอื่น
 2.TISCO แนะนำ “ซื้อ” เป้าหมายพื้นฐาน 47 บาท คาดการณ์เม็ดเงินเข้าซื้อ TISCO 230 ล้านบาท หรือคิดเป็น 280% ของมูลค่าซื้อขายเฉลี่ย/วัน ซึ่งแม้มีผลต่อราคาหุ้นน้อยกว่า BLA แต่ Valuation ปัจจุบันถูกมาก ด้วย PE 6.4 เท่า และ PBV 1 เท่า ในปี 59 ขณะที่คาดการณ์ผลตอบแทนจากเงินปันผลสูง 5.3-6.2% พร้อมกับความเสี่ยงหนี้ SSI ที่หมดไปแล้ว
ขณะที่ ประธานาธิบดีมัลดีฟส์ได้ประกาศสถานการณ์ฉุกเฉิน 30 วัน เมื่อวันพุธที่ 4 พฤศจิกายนหลังเกิดเหตุระเบิดบนเรือ speedboat ของประธานาธิบดี เมื่อวันที่ 28 กันยายน และพบระเบิดใกล้กับที่พักของประธานาธิบดี ซึ่งสถานการณ์ฉุกเฉินถูกประกาศออกมาก่อนการชุมนุมต่อต้านรัฐบาลจะมีขึ้นในอีกสองวันข้างหน้า ซึ่งเป็นผลกระทบต่อ MINT (18% ของคาดการณ์กำไร 59 มาจากมัลดีฟส์) และ CENTEL (10% ของคาดการณ์รายได้ในปี 59 มาจากมัลดีฟส์)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,286.39 ล้านบาท ปิดที่ 5.80 บาท ไม่เปลี่ยนแปลง
PTT มูลค่าการซื้อขาย 1,026.38 ล้านบาท ปิดที่ 297.00 บาท ลดลง 2.00 บาท
SCI มูลค่าการซื้อขาย 850.91 ล้านบาท ปิดที่ 11.20 บาท เพิ่มขึ้น 0.40 บาท
ADVANC มูลค่าการซื้อขาย 747.60 ล้านบาท ปิดที่ 232.00 บาท ลดลง 1.00 บาท
SCC มูลค่าการซื้อขาย 526.78 ล้านบาท ปิดที่ 472.00 บาท เพิ่มขึ้น 4.00 บาท
 
ที่มา: สำนักข่าวอินโฟเควสท์